Karoo-leeu naby park gewaar | Maroela Media
Argieffoto ter illustrasie Foto: designerpoint, Pixabay
Fayroush Ludick, woordvoerder van SANParke, het gesê spoorsnyers het die leeu se spore Donderdagaand nagespoor tot in 'n bergagtige gebied sowat 20 km van die park se noordelike grens. Volgens Ludick het bewaarders van 'n sogenaamde "leeu-roeper" gebruik gemaak wat die klanke van verskeie diere naboots in 'n poging om die leeu te lok.
Die driejarige leeumannetjie is in 'n stadium meer as 100 km ver van die park gewaar in die drie weke sedert hy ontsnap het. Ludick het gesê indien die leeu gevind word, sal 'n spesialisveearts per helikopter ingevlieg word om die dier met 'n kalmeermiddel in te spuit waarna hy terug na die park geneem sal word.
Die leeu is vermoedelik deur ouer, meer dominante leeumannetjies uit die park verjaag en hy het deur die gat ontsnap wat weens vloedskade veroorsaak is. Die leeumannetjie het intussen ook reeds verskeie vee verslind.